KOMISIJAS ĪSTENOŠANAS REGULA (ES) 2022/686

(2022. gada 28. aprīlis),

ar ko attiecībā uz darbīgās vielas sulfoksaflora apstiprināšanas nosacījumiem groza Īstenošanas regulu (ES) 2015/1295 un (ES) Nr. 540/2011

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto pirmo alternatīvu un 78. panta 2. punktu,

tā kā:

(1) Komisijas Īstenošanas regula (ES) 2015/1295 (2) apstiprina darbīgo vielu sulfoksafloru un paredz no tā izrietošo sulfoksaflora iekļaušanu Komisijas Īstenošanas regulas (ES) Nr. 540/2011 (3) pielikumā.

(2) Īstenošanas regula (ES) 2015/1295 paredz arī iesniegt apstiprinošu papildu informāciju par risku medus bitēm, ņemot vērā dažādus iedarbības (ekspozīcijas) ceļus, konkrētāk, nektāru, ziedputekšņus, gutācijas šķidrumu un putekļus, risku medus bitēm, kas barojas ar secīgo kultūru (pēckultūru) un ziedošu nezāļu nektāru vai ziedputekšņiem, risku tiem apputeksnētājiem, kas nav medus bites, un risku bišu periem.

(3) Pieteikuma iesniedzējs prasīto apstiprinošo informāciju iesniedza Īstenošanas regulā (ES) 2015/1295 noteiktajā termiņā.

(4) Kā Īrija un Čehijas Republika (ziņotāja dalībvalsts un otra ziņotāja dalībvalsts) bija vienojušās, pieteikuma iesniedzēja iesniegto apstiprinošo informāciju novērtēja Čehijas Republika. 2018. gada 12. martā Čehijas Republika novērtējumu kā novērtējuma ziņojuma projekta papildinājumu iesniedza pārējām dalībvalstīm, Komisijai un Eiropas Pārtikas nekaitīguma iestādei (“Iestāde”).

(5) Otra ziņotāja dalībvalsts par apstiprinošās informācijas novērtējumu apspriedās ar dalībvalstīm, pieteikuma iesniedzēju un Iestādi un lūdza sniegt komentārus.

(6) 2018. gada 20. septembrī Iestāde publicēja tehnisku ziņojumu (4), kurā apkopots šīs apspriešanās par sulfoksafloru iznākums.

(7) Apspriešanās gaitā par novērtējuma ziņojuma projekta papildinājumu tika pausti atšķirīgi viedokļi, tāpēc Komisija apspriedās ar Iestādi un par visiem punktiem, kuros viedokļi dalījās, lūdza to sniegt secinājumu.

(8) Secinājumu par riska novērtējumu Iestāde publicēja 2019. gada 28. martā (5). Komisija ar Iestādi apspriedās arī par risku bitēm. Konkrētāk, Komisija Iestādi lūdza pabeigt novērtējumu par noneses samazināšanas pasākumiem, kas vajadzīgi, lai no eksponēšanas sulfoksafloram laukmalēs aizsargātu kamenes un bites vientuļnieces, un par peļķūdens radīto risku bitēm.

(9) Atjauninātu secinājumu (6) Iestāde publicēja 2020. gada 30. martā.

(10) Atjauninātajā secinājumā Iestāde pauda uzskatu, ka, ņemot vērā pieteikuma sniedzēja sagādātās apstiprinošās informācijas novērtējuma iznākumu, attiecībā uz izmantošanu pastāvīgajās siltumnīcās risks bitēm ir pieņemams. Tomēr attiecībā uz izmantošanu ārpus telpām kamenēm un bitēm vientuļniecēm radītā riska novērtējumu nebija iespējams pabeigt. Tāpēc Iestāde nevarēja secināt, ka izmantošana ārpus telpām kamenēm un bitēm vientuļniecēm rada zemu risku.

(11) Dalībvalstis un Komisija novērtējuma ziņojuma projektu, papildinājumu un Iestādes atjaunināto secinājumu izskatīja Augu, dzīvnieku, pārtikas aprites un dzīvnieku barības pastāvīgajā komitejā un 2022. gada 28. janvārī pieņēma galīgo redakciju. Vienlaikus tika atjaunināts pārskata ziņojums par sulfoksafloru.

(12) Pieteikuma iesniedzējam tika dota iespēja par atjaunināto pārskata ziņojumu sniegt komentārus.

(13) Tomēr, neraugoties uz pieteikuma iesniedzēja izvirzītajiem argumentiem, Komisija ir secinājusi, ka nevar izslēgt, ka sulfoksaflora izmantošana ārpus telpām bitēm rada risku. Tāpēc saskaņā ar Regulas (EK) Nr. 1107/2009 21. panta 3. punktu, ko lasa saistībā ar tās 6. pantu, sulfoksaflora apstiprinājumu ir nepieciešams un ir lietderīgi ierobežot, izmantošanu atļaujot tikai pastāvīgajās siltumnīcās.

(14) Tāpēc Īstenošanas regula (ES) 2015/1295 un (ES) Nr. 540/2011 būtu attiecīgi jāgroza.

(15) Dalībvalstīm būtu jādod pietiekams laiks, lai paspētu atsaukt vai grozīt atļaujas augu aizsardzības līdzekļiem, kas satur sulfoksafloru un neatbilst ierobežotajiem apstiprināšanas nosacījumiem.

(16) Ja attiecībā uz sulfoksafloru saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu piešķir pagarinājuma periodu, minētajam periodam vajadzētu būt iespējami īsam un beigties ne vēlāk kā 12 mēnešus pēc šīs regulas spēkā stāšanās dienas.

(17) Ņemot vērā visu pieejamo piemēroto informāciju, jāuzskata, ka darbīgās vielas apstiprinājumu izmantošanai ārpus telpām saglabāt patlaban nav pieņemami. Tomēr šī regula neliedz pieteikuma iesniedzējam iesniegt papildu informāciju, lai grozītu apstiprinājuma nosacījumus, kā paredzēts Regulas (EK) Nr. 1107/2009 7. un 14. pantā, un tāda informācija tiks izskatīta saprātīgā termiņā, kā paredzēts minētajā regulā.

(18) Augu, dzīvnieku, pārtikas aprites un dzīvnieku barības pastāvīgā komiteja nav sniegusi atzinumu tās priekšsēdētāja noteiktajā termiņā. Tika uzskatīts, ka ir nepieciešams īstenošanas akts, un priekšsēdētājs iesniedza īstenošanas akta projektu turpmākai apspriešanai pārsūdzības komitejā. Pārsūdzības komiteja atzinumu nav sniegusi,

IR PIEŅĒMUSI ŠO REGULU.

1. pants Īstenošanas regulas (ES) 2015/1295 grozījums Īstenošanas regulas (ES) 2015/1295 I pielikumu groza saskaņā ar šīs regulas I pielikumu.

2. pants Īstenošanas regulas (ES) Nr. 540/2011 grozījums Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

3. pants Pārejas pasākumi Vēlākais līdz 2022. gada 19. novembrim dalībvalstis vajadzības gadījumā atsauc vai groza to augu aizsardzības līdzekļu atļaujas, kuri kā darbīgo vielu satur sulfoksafloru.

4. pants Pagarinājuma periods Jebkurš pagarinājuma periods, ko dalībvalstis piešķīrušas saskaņā ar Regulas (EK) Nr. 1107/2009 46. pantu, beidzas vēlākais 2023. gada 19. maijā.

5. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 28. aprīlī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Īstenošanas regula (ES) 2015/1295 (2015. gada 27. jūlijs), ar ko apstiprina darbīgo vielu sulfoksafloru saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 199, 29.7.2015., 8. lpp.).

(3) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(4) EFSA (Eiropas Pārtikas nekaitīguma iestāde), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data. EFSA supporting publication 2018:EN-1474. 73 lpp.

(5) EFSA (Eiropas Pārtikas nekaitīguma iestāde), 2019. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2019;17(3):5633, 14 lpp.

(6) EFSA (Eiropas Pārtikas nekaitīguma iestāde), 2020. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2020;18(3):6056, 15 lpp.